[{"text_idx": "#000004", "text": "Mae llyngyr yr iau yn barasit hynod bathogenaidd sy\u2019n effeithio ar wartheg hefyd ac yn bresennol yn y mwyafrif o breiddiau defaid a buchesau gwartheg yn y Deyrnas Gyfunol yn o\u0302l amcangyfrifon. Credir fod yr afiechyd yn gyfrifol am gost o \u00a3300 miliwn i\u2019r diwydiant da byw bob blwyddyn, oherwydd ei effaith ar dyfiant anifeiliaid, ffrwythlondeb, cynhyrchu llaeth a chynnydd mewn marwoldeb a chostau fet i ymdrin a\u0302\u2019r haint."}, {"text_idx": "#000005", "text": "Mae rheoli llyngyr yr iau\u2019n effeithiol yn hynod bwysig i sicrhau fod cynhyrchu cig defaid yn gynaliadwy. Ar hyn o bryd, mae hyn yn ddibynnol ar driniaethau sy\u2019n defnyddio cyffuriau, ond mae defnydd gormodol o\u2019r dulliau hyn dros y degawdau diwethaf yn golygu fod y llyngyr wedi datblygu ymwrthedd i\u2019r driniaeth. Mae newid hinsawdd a dyfodiad hafau gwlypach a gaeafau cynhesach hefyd wedi cyfrannu at gynnydd ym mhresenoldeb y llyngyr dros yr hanner canrif ddiwethaf. Mae\u2019r amodau hyn yn ffafriol i\u2019r falwoden mwd sy\u2019n angenrheidiol fel cerbyd i\u2019r llyngyr gael heintio\u2019r defaid a\u2019r gwartheg."}]